
1. Situaţia din Orientul Mijlociu
Consiliul de Securitate al ONU a adoptat, la 24 septembrie a.c., o rezoluţie care prevede încetarea asediului de la Cartierul General al preşedintelui palestinian Yasser Arafat, din Ramallah.

Conducerea palestiniană s-a declarat mulţumită de rezoluţia ONU însă a apreciat potrivit unui purtător de cuvânt al preşedintelui palestinian, că "trebuie exercitate presiuni pentru aplicarea acesteia de către Israel".

Consiliul de Securitate solicită încetarea imediată a reocupării Cartierului General al preşedintelui Autorităţii Palestiniene şi se declară foarte îngrijorat de situaţia actuală. Rezoluţia 1435 cere Israelului încetarea imediată a acţiunilor din interiorul şi din jurul oraşului Ramallah, mai ales a operaţiunilor de distrugere a infrastructurii civile şi de securitate palestiniene. În textul rezoluţiei se mai afirmă sprijinul faţă de eforturile depuse de cvartetul ONU, SUA, UE şi Rusia pentru soluţionarea crizei din Orientul Mijlociu.

Statele Unite nu au votat rezoluţia ONU, care a fost aprobată de 14 dintre cei 15 membri ai Consiliului de Securitate. James Cunningham, adjunctul ambasadorului american la ONU, a justificat această poziţie prin faptul că rezoluţia nu condamnă în mod explicit atentatele sinucigaşe palestiniene. Ambasadorul american în Consiliul de Securitate, John Negroponte, anunţase anterior că este posibil să facă uz de dreptul de veto împotriva unui proiect de rezoluţie care va cere Israelului încetarea asediului împotriva Cartierului General al preşedintelui palestinian, întrucât Statele Unite nu susţin adoptarea unui text părtinitor care nu recunoaşte că este vorba de două părţi aflate în conflict.

Israelul a reacţionat rapid, anunţând că asediul Cartierului General al lui Yasser Arafat va continua, în ciuda rezoluţiei.

*

Preşedintele Autorităţii Palestiniene, Yasser Arafat, va candida la alegerile generale din 20 ianuarie 2003, chiar dacă preşedintele american, George W. Bush, îl consideră "mort din punct de vedere politic", a declarat ambasadorul palestinian la Moscova, Hairi al Oridi.

"Yasser Arafat va participa la alegeri, chiar dacă această candidatură nu este încă oficială", a precizat H. Oridi, explicând că indiferent care vor fi intenţiile lui Y. Arafat "toţi palestinienii îl vor căuta şi îl vor sfătui să candideze".

Yasser Arafat, în vârstă de 73 de ani, "este liderul istoric al poporului palestinian (...) şi a luat decizii dificile în vederea instaurării păcii", a adăugat ambasadorul, subliniind că numai un om ca el ar fi capabil să ia deciziile pe care liderul palestinian trebuie să le adopte în lunile următoare.

H. al Oridi a apreciat că vor exista şi alţi candidaţi pentru alegerile generale. "Avem un sistem democratic şi pluralist", a subliniat el. "Dar deşi este programat pentru 20 ianuarie 2003, scrutinul nu va avea loc atâta timp cât armata israeliană continuă să ocupe teritoriile palestiniene", a adăugat ambasadorul.

*

Toate tancurile israeliene desfăşurate în interiorul cartierului general al preşedintelui Autorităţii Naţionale Palestiniene au părăsit zona la 29 septembrie a.c. "Conform informaţiilor pe care le deţinem, nu mai există nici un soldat israelian în Ramallah", a declarat un responsabil palestinian cu rang înalt. "Armata israeliană s-a retras, deşi palestinienii nu au încheiat nici un acord cu Israelul în ceea ce priveşte soarta oamenilor ceruţi de statul evreu", a precizat fostul ministru palestinian al informaţiei, Yasser Abed Rabbo. Condiţia impusă de Israel în vederea ridicării blocadei de la Cartierul General al lui Yasser Arafat din Ramallah, a fost predarea palestinienilor refugiaţi în clădire şi căutaţi de Israel pentru implicare în activităţi teroriste.

Preşedintele american, George W. Bush, s-a declarat "mulţumit" de retragerea armatei din Ramallah, a anunţat purtătorul de cuvânt al Casei Albe, Gordon Johndroe. "El a cerut celor două părţi să ia în serios responsabilitatea în vederea instaurării păcii, stabilităţii şi realizării reformelor în cadrul Autorităţii Palestiniene", a declarat G. Johndroe.

În aceeaşi zi (29 septembrie a.c.), Yasser Arafat a ieşit din Cartierul său General pentru prima dată după zece zile de asediu. El a cerut grupurilor armate palestiniene să respecte încetarea focului şi a solicitat Israelului să adopte o decizie identică.

2. Primul tur al alegerilor prezidenţiale din Serbia 

 

Voislav Koştuniţa şi Miroljub Labus, până nu demult aliaţi împotriva regimului condus de Slobodan Miloşevici, au fost principalii protagonişti ai alegerilor prezidenţiale din Serbia, care au avut loc la 29 septembrie a.c..

În cursul campaniei electorale, cei doi au dat impresia că se află în conflict deschis, chiar dacă promovează aceleaşi reforme şi principii democratice şi proeuropene şi aparţin aceleiaşi echipe aflate la putere. V. Koştuniţa a fost ales în septembrie 2000 la conducerea Iugoslaviei, preluând funcţia după înlăturarea de la putere a lui S. Miloşevici, iar M. Labus ocupă, la rândul său, funcţia de vicepremier în cadrul Guvernului federal.

Deşi cei doi candidaţi afişează aceeaşi aversiune pentru perioada lui S. Miloşevici, viziunile lor diferă în ceea ce priveşte aplicarea programului de reforme economice şi instituţionale. V. Koştuniţa consideră că reformele trebuie aplicate într-un ritm acceptabil, ţinînd cont de contextul social şi psihologic. El apreciază că nu se pune problema aplicării unei politici de privatizare a întreprinderilor înaintea adoptării unor măsuri de indemnizare a miilor de persoane disponibilizate şi nici nu trebuie ca liderii statului să se supună "dictatelor" comunităţii internaţionale. V. Koştuniţa s-a opus categoric deciziei adoptate de premierul Zoran Djindjici, cu privire la transferul lui S. Miloşevici, în iunie 2001, la sediul Tribunalului Penal Internaţional pentru fosta Iugoslavie (TPI), dar, după câteva luni, preşedintele iugoslav a fost de acord cu adoptarea unei legi privind cooperarea dintre Belgrad şi TPI.

La polul opus se situează M. Labus, un reformist ultraliberal, mult mai sensibil faţă de recomandările instituţiilor financiare mondiale şi care consideră că, mai devreme sau mai târziu, sunt necesare reforme radicale, care să permită Serbiei să intre în comunitatea europeană în jurul anului 2010.

Potrivit analiştilor politici, alegerile prezidenţiale reprezintă în acelaşi timp şi un test important pentru forţa politică a preşedintelui V. Koştuniţa şi a formaţiunii sale, Partidul Democratic Sârb, care şi-a părăsit recent partenerii de coaliţie, Opoziţia Democratică Sârbă. 

Pe listele electorale s-a aflat şi Vojislav Seselj, lider al Partidului Radical Sârb, considerat ultranaţionalist, având imaginea de cel mai capabil pentru lupta împotriva crimei organizate şi a corupţiei, temă, de altfel, abordată de mai toţi candidaţii la preşedinţia Serbiei. Vojislav Seselj este susţinut de fostul preşedinte iugoslav Slobodan Miloşevici. 

Al doilea candidat ultranaţionalist, Borislav Pelevic, este preşedinte al Partidului Unităţii Sârbe, creat de fostul şef paramilitar sârb Zeljko Raznjatovic, cunoscut sub numele "Arkan" şi asasinat în anul 2000. Cele două aripi ale Partidului Socialist Sârb au propus drept candidaţi la preşedinţia Serbiei pe Velimir Bata Zivojoinovic şi pe Branislav Ivkovic. Un alt candidat la preşedinţia Serbiei a fost Vuk Drajkovic, preşedinte al Mişcării Sârbe pentru Reînnoire, principal opozant al lui S. Milosevic, care s-a pronunţat, la fel ca şi Vojislav Koştuniţa, pentru dizolvarea actualului legislativ sârb si convocarea de alegeri parlamentare anticipate. 

Sondajele de opinie preelectorale l-au situat pe actualul preşedinte iugoslav pe primul loc în cursa prezidenţială cu 35% din sufragii, urmat de Miroljub Labus cu 33% din voturi şi de candidatul ultranaţionaliştilor, Vojislav Seselj, care ar obţine 10-19% din voturi. 

Întrucât nici unul dintre candidaţi nu va întruni, aşa cum arată sondajele, peste 50% din voturi, va fi organizat un al doilea tur de scrutin, în care preşedintele V. Koştuniţa ar urma să totalizeze, potrivit unui sondaj realizat de cotidianul "Blic", 52,1% din sufragii, graţie voturilor acordate în primul tur lui Vojislav Seselj şi candidatului socialist Velimir Zivojinovic, vicepremierul M. Labus urmând să obţină 47,9% din voturi. 

Observatorii consideră însă că, indiferent de numele învingătorului, Serbia va avea de traversat o nouă perioadă de turbulenţe politice, legate mai ales de situaţia din Kosovo, provincie situată în sudul republicii, cu o populaţie majoritar albaneză, administrată de la încetarea conflictului, în 1999, de Natiunile Unite.

*

Potrivit Centrului pentru alegeri şi democraţie (CESID), actualul preşedinte iugoslav, Vojislav Koştuniţa, care l-a devansat pe vicepremierul federal Miroljub Labus în cursa pentru preşedinţia Serbiei, îşi va înfrunta rivalul într-un al doilea tur de scrutin, prevăzut pentru 13 octombrie a.c. 

"În acest moment, putem spune cu certitudine că va exista un al doilea tur pentru a-i departaja pe V. Koştuniţa şi M. Labus", a declarat Bojan Zecevici, un responsabil al CESID, organizaţie guvernamentală a cărei autoritate este recunoscută atât de politicienii cât şi de analiştii din Balcani.

După numărarea voturilor, Vojislav Koştuniţa ar urma să ocupe primul loc, cu 31,2% dintre voturi, situându-se înaintea lui Miroljub Labus (27,7%) şi a lui Vojislav Seselj (22,5%), a menţionat aceeaşi sursă, potrivit căreia rata de participare la alegeri a fost de 55,7%.

Potrivit rezultatelor preliminare oficiale ale alegerilor prezidenţiale din Serbia, candidatul Partidului Democratic din Serbia, preşedintele iugoslav în exerciţiu Vojislav Koştuniţa a obţinut 31,3% iar principalul său contracandidat, Miroljub Labus, 27,7%. Candidatul Partidului Radical din Serbia, Vojislav Seselj, a obţinut 22,5%, candidatul Mişcării Reînnoirea, Vuk Draşkovic, 4,5%, iar cel al Partidului Unităţii Serbiei, candidatul Borislav Pelevic, 3,8%. 

 

3. Reuniunea NATO de la Varşovia 

 

Polonia, unul dintre cele trei state foste comuniste membre al NATO, a găzduit, la 24 septembrie a.c., pentru prima dată, o importantă reuniune a Alianţei Nord-Atlantice, care s-a concentrat pe extinderea Alianţei cu ţările Europei Centrale şi de Est, crearea unei forţe speciale şi situaţia din Irak, aceasta fiind ultima întrevedere înaintea summit-ului de la Praga, din perioada 21-22 noiembrie a.c.

Cu prilejul dezbaterilor, secretarul american al apărării, Donald Rumsfeld, a propus celor 19 membri NATO crearea unei forţe speciale formată din 21000 de oameni, care să permită Alianţei să reacţioneze rapid la orice criză exterioară sau ameninţare teroristă.

"Dacă NATO nu dispune de o forţă rapidă şi agilă care să poată fi desfăşurată în câteva zile sau săptămâni şi nu în luni sau ani, atunci nu-şi poate asuma misiunile secolului XXI", a declarat D. Rumsfeld. "Un eşec în acest sens ar reprezenta un semnal negativ în ceea ce priveşte capacităţile Alianţei", a precizat el. "Statele Unite cred în NATO şi vor ca acţiunile sale să fie încununate de succes", a mai afirmat oficialul american.

Propunerea americană a fost susţinută de 13 ţări, printre care Franţa, Spania şi Marea Britanie. Ministrul german, Peter Struck, a cărui ţară este, potrivit analiştilor, în relaţii "reci" cu Statele Unite, în urma tonului "antiamerican" adoptat de cancelarul Gerhard Schroeder în campania electorală, a calificat drept interesantă propunerea lui Donald Rumsfeld.

*

Potrivit unui comunicat al Departamentului american al Apărării, dat publicităţii după întâlnirea dintre secretarul american al apărării, Donald Rumsfeld, şi preşedintele Poloniei, Aleksander Kwasniewski, "Polonia va avea un rol important în consilierea armatelor viitoarelor state acceptate în NATO". 

Statele Unite percep Polonia ca pe o ţară "care priveşte problemele militare într-un mod foarte serios", într-o regiune a lumii foarte importantă. "Polonia este văzută ca un lider regional al Alianţei", a subliniat oficialul american.

Potrivit aceluiaşi comunicat, "Polonia este capabilă să joace un rol important în sfătuirea şi ajutarea viitorilor membri, pe baza propriei experienţe şi contribuţii din 1999", când a devenit, la rândul său, stat al Alianţei transatlantice. "Trupele poloneze au dovedit că sunt pregătite, efectuând misiuni în Balcani şi Afganistan şi oferind sprijin important în campania împotriva terorismului internaţional".

 

4. Reuniunile anuale ale FMI şi Băncii Mondiale 

 

Reuniunile anuale ale Fondului Monetar Internaţional şi Băncii Mondiale s-au încheiat la 29 septembrie a.c., la Washington, principala concluzie fiind aceea că pentru atingerea obiectivelor legate de creşterea economică la nivel mondial statele trebuie să coopereze în privinţa aplicării angajamentelor financiare internaţionale.

"Faptul că 184 de membri ai Fondului şi ai Băncii Mondiale s-au reunit, în actualul context mondial plin de incertitudine, este extrem de important", a spus directorul general al FMI, Horst Koehler, care a subliniat că scandalurile financiare din Statele Unite au afectat grav pieţele bursiere din lume şi activitatea FMI şi a Bancii Mondiale. H. Koehler a apreciat drept pozitiv faptul că una dintre temele aflate pe agenda discuţiilor a fost armonizarea internaţională a reglementărilor contabile, domeniu în care se impunea o coordonare pe plan mondial. În opinia directorului general al FMI, Statele Unite - prima economie din lume şi motorul creşterii economice mondiale - vor trebui "să lupte împotriva apariţiei deficitelor bugetare". 

La rândul său, preşedintele Băncii Mondiale, James Wolfensohn, a solicitat delegaţiilor participante la reuniunile din capitala SUA să stabilească un calendar pentru eliminarea subvenţiilor agricole. 

Un alt subiect care s-a aflat în atenţia participanţilor la reuniunile FMI si BM a fost reprezentat de măsurile protecţioniste din comerţul mondial. Ministrul american al comerţului, Paul O'Neill, a pledat pentru eliminarea oricăror subvenţii şi tarife în comerţul mondial, subliniind că cei aproximativ 650 de miliarde de dolari anual reprezentând nivelul barierelor comerciale la nivel mondial ar putea fi utilizaţi pentru creşterea nivelului de trai în ţările sărace. 

Pe de altă parte, reuniunile anuale ale FMI şi BM au constituit un prilej pentru noi demonstraţii antiglobalizare, neînregistrându-se însă acte de violenţă grave similare celor produse la alte reuniuni internaţionale.

 

5. Situaţia din Irak

 

Statele Unite şi aliatul lor tradiţional, Marea Britanie, au pregătit recent un proiect de rezoluţie care se doreşte a fi supus aprobării Consiliului de Securitate al ONU. Prin această nouă rezoluţie Irakul are un termen de 30 de zile pentru a-şi deschide în vederea inspecţiilor toate locaţiile suspecte de a adăposti arme de distrugere în masă, în caz contrar urmând să fie ţinta unei intervenţii militare. Acest document a fost repins, parţial sau în totalitate, de Rusia, Franţa şi China, state cu statut de membru permanent în Consiliul de Securitate. 

La rândul său, Irakul a ameninţat cu un "război înspăimântător" dacă va fi atacat şi a respins ideea unei astfel de rezoluţii. Vicepreşedintele Taha Yassin Ramadan a afirmat că Irakul nu va accepta nici una dintre măsurile suplimentare cerute prin proiectul american: "Modul de acţiune al inspectorilor a fost deja decis şi orice procedură adiţională care are ca scop vătămarea Irakului nu va fi acceptată".

Vicepremierul irakian, Tareq Aziz, a spus la rândul lui că Statele Unite vor suferi pierderi uriaşe dacă vor ataca Irakul şi că ţara sa va porni un "război sângeros". 

Potrivit analiştilor politici, punerea în discuţie a acestei rezoluţii reprezintă începutul numărătorii inverse pentru declanşarea războiului din Irak. Administraţia americană aplică în acest moment o strategie prin care să iasă învingătoare în orice situaţie. Ei apreciază că dacă vreuna dintre ţările care şi-au exprimat rezervele faţă de rezoluţia propusă utilizează dreptul de veto, atunci SUA vor putea spune că şi-au făcut datoria de a acţiona în conformitate cu legislaţia internaţională, dar demersul lor la ONU a eşuat, situaţie în care sunt nevoite să-şi asume sarcina de a înlătura de la putere regimul irakian, fără sprijinul comunităţii internaţionale.

Pe de altă parte, dacă, în urma intenselor eforturi diplomatice, SUA reuşesc să convingă Franţa, Rusia şi China să adopte această rezoluţie, războiul poate fi demarat, în special dacă irakienii se menţin pe poziţii şi resping noile condiţii. De asemenea, analiştii politici apreciază că şi în cazul în care, în disperare de cauză, Irakul va accepta noua rezoluţie, prevederile acesteia sunt atât de stricte încât va fi uşor de găsit o neregulă, motiv suficient pentru a trece la atac fără întârziere, un exemplu în acest sens fiind bombardarea Irakului în decembrie 1998. 

Principalele solicitări ale SUA cuprinse în rezoluţia ce va fi supusă Consiliului de Securitate sunt următoarele: 

- impunerea unui termen-limită de şapte zile în care Irakul să accepte solicitările exprimate de respectiva rezoluţie din momentul adoptării ei şi ratificării de către secretarul general al ONU, Kofi Annan; 

- impunerea unui termen-limită de 30 de zile în care Irakul va trebui să declare întregul arsenal de arme de distrugere în masă sau programele concepute pentru dezvoltarea acestora şi garantarea accesului inspectorilor în toate locaţiile care au legătură cu aceste programe; 

- un stat membru al ONU poate apela "la toate mijloacele necesare, inclusiv forţa militară", în cazul în care regimul irakian face declaraţii false în privinţa arsenalului, omite deliberat anumite aspecte în acest sens sau nu se supune hotărârilor ONU; 

- oricare dintre cei cinci membri permanenţi ai Consiliului de Securitate al ONU (SUA, Marea Britanie, Franţa, Rusia şi China) poate cere să fie reprezentat în echipele de inspecţie desemnate; 

- inspectorii vor avea drept de acces la toate stabilimentele irakiene, inclusiv în palatul regal al lui Saddam Hussein, în moschei şi în alte instituţii guvernamentale; 

- stabilirea unei forţe de securitate care să asigure protecţia echipelor de inspectori. 

 

 

6. Opinii privind extinderea NATO 

 

«"După luni întregi de diplomaţie intensă, dar discretă, NATO se pregăteşte să invite şapte ţări din Europa de Est să devină membre ale Alianţei Nord-Atlantice, în cadrul celei mai ample extinderi din istoria ei cu o vechime de 53 de ani", apreciază analistul american Robert Kaiser într-un articol publicat de cotidianul "The Washington Post", la 26 septembrie a.c.

Potrivit unor oficiali americani şi europeni, invitaţiile vor fi adresate în luna noiembrie, la summit-ul NATO de la Praga, Bulgariei, Estoniei, Letoniei, Lituaniei, României, Slovaciei şi Sloveniei. Admiterea celor şapte ţări - toate foşti sateliţi ai URSS, sau componente ale acesteia - va aduce alte 40 de milioane de persoane sub umbrela de securitate a NATO şi va face ca teritoriul Alianţei să se întindă de la coasta Mării Baltice, în vestul Rusiei, până la Marea Neagră, flancul sud-estic al Europei.

Extinderea va angaja oficial cele 19 state membre în NATO, printre care şi SUA, să apere frontierele acestor noi membri ca şi cum ar fi propriile lor frontiere. Potrivit unor diplomaţi şi politicieni americani şi europeni, aderarea în urmă cu trei ani a Republicii Cehe, Ungariei şi Poloniei, precum şi extinderea ce urmează, fac din NATO o organizaţie foarte diferită de cea care a fost la sfârşitul Războiului Rece. Oficialii NATO au decis să nu facă publice până la summit-ul din noiembrie numele ţărilor care vor fi invitate să adere. La încheierea reuniunii de la Varşovia a miniştrilor apărării din NATO, secretarul general al NATO, lordul George Robertson, a declarat că în acest cadru s-a discutat despre "ce mai trebuie să facă statele candidate pentru a se califica în perspectiva aderării". Mai mulţi miniştri ai apărării au afirmat că problema extinderii nu a fost abordată cu prilejul întrevederilor dintre ei, deoarece decizia de a admite cele şapte ţări a fost deja luată. Oficiali americani şi europeni au declarat că a fost convenit acordul privind aderarea celor şapte state, eliminându-se unele dificultăţi neanticipate de ultimă oră. "S-a decis deja din punct de vedere politic", a afirmat ministrul de externe al Poloniei, Wlodzimierz Cimoszewicz.

Consensul privind extinderea NATO prin admiterea celor şapte state din Europa de Est reflectă consecinţele atentatelor din 11 septembrie 2001 împotriva SUA şi ale unei impulsionări concertate din partea Administraţiei americane. La întărirea acestui consens a contribuit, potrivit unor oficiali americani şi europeni, şi schimbarea bruscă a cursului diplomatic al Rusiei, survenită anul trecut. Preşedintele George W. Bush a semnalat posibilitatea acestei opţiuni pentru prima oară într-un discurs rostit la Varşovia, în iunie 2001. "Cred în dobândirea statutului de membru al NATO de către toate statele europene democratice care îl doresc şi sunt pregătite să împartă responsabilităţile pe care le presupune Alianţa", a afirmat cu acel prilej preşedintele SUA. Preşedintele american a explicat că are în vedere "toate noile state democratice din Europa, de la Baltică la Marea Neagră". La vremea respectivă nu era clar dacă George W. Bush promitea de fapt statutul de membru în NATO fiecărei ţări din această regiune, oficial recunoscute drept democratice. Unele guverne europene şi numeroşi experţi străini au presupus că nu se referă şi la acele ţări al căror angajament în direcţia democraţiei este de dată recentă, îndeosebi Bulgaria şi România. Guvernele german şi britanic, printre altele, şi-au manifestat îngrijorarea privind reacţia Rusiei, având în vedere că aceasta era încă ezitantă faţă de aderarea republicilor baltice Estonia, Letonia şi Lituania, singurele ţări candidate care au făcut parte din fosta URSS şi care au frontiere cu Rusia.

O extindere de tip "Big Bang" la summit-ul de la Praga, pentru a include cele şapte state est-europene, era departe de a fi sigură la vremea când George W. Bush a rostit discursul de la Varşovia anul trecut. Dar, "data de 11 septembrie a schimbat modul în care vedeam noi extinderea", a afirmat un înalt oficial american implicat îndeaproape în acest proces. Brusc, SUA şi-au dat seama că: "avem nevoie de cât mai mulţi aliaţi disponibili pentru a combate terorismul". Războiul din Afganistan "a oferit unor ţări oportunitatea de a arăta că erau capabile să acţioneze ca nişte aliaţi şi îşi pot aduce o contribuţie semnificativă", a mai precizat oficialul american. Bulgaria şi România s-au oferit amândouă neîntârziat să contribuie la efortul războiului. Bulgaria a pus la dispoziţie o bază aeriană pentru realimentarea avioanelor-cisternă destinate campaniei din Afganistan, iar România a trimis un batalion de militari în zona de război, folosind propriul avion de transport C-130 de fabricaţie americană. Estonia, Letonia şi Lituania şi-au alăturat sprijinul, trimiţând militari la noua bază aeriană de la Manas, în Kârgâstan, pentru a sprijini asigurarea securităţii acesteia.

În prezent, potrivit ambasadorului SUA la NATO din perioada Administraţiei Bill Clinton, Robert Hunter, "unii o să înghită cu greu hapul privind România şi Bulgaria", ţări pe care Administraţia fostului preşedinte american nu le considera pregătite pentru aderare. 

Ultima din cele şapte ţări care a întrunit consensul este Slovacia, stat în care au avut loc recent alegeri legislative. Electoratul slovac nu a votat pentru revenirea la conducerea executivului a fostului premier Vladimir Meciar, pe care autorităţile americane nu îl consideră potrivit să conducă o ţară membră în NATO.

Discursul preşedintelui George W. Bush rostit anul trecut la Varşovia a îmbrăţişat o doctrină a includerii pe care au promovat-o cu discreţie mai mulţi oficiali americani, în mod deosebit Daniel Fried, fostul ambasador al SUA în Polonia şi membru al echipei Consiliului de Securitate Naţională a preşedintelui american. D. Fried şi aliaţii săi din cadrul Administraţiei au susţinut că extinderea NATO va însemna extinderea zonei de democraţie, economie de piaţă şi stabilitate în Europa, şi-i va asigura Americii noi susţinători fideli în cadrul Alianţei.

Preşedintele rus Vladimir Putin a confirmat aceste argumente în toamna trecută, atunci când a afirmat public că cele trei republici baltice au dreptul să adere la NATO. Această poziţie a fost parte a strategiei de reorientare a politicii ruse oficializată în luna mai a.c., atunci când NATO şi Rusia au format un nou Consiliu comun în vederea unei cooperări strânse într-o serie de probleme de securitate. Unii diplomaţi descriu acum NATO drept Alianţa "19 plus Rusia", acordând Rusiei implicit un fel de statut de membru asociat.

Consiliul comun Rusia-NATO s-a reunit la 25 septembrie la Varşovia. Ministrul rus al aparării, Serghei Ivanov, care a participat la reuniunea finală a miniştrilor apărării din NATO, a prezentat propunerea oficială potrivit căreia, în cazul în care cele trei state baltice vor adera la NATO, să îi se ceară să semneze un tratat de tipul celor din epoca "Războiului Rece", care limitează dimensiunea forţelor convenţionale în Europa. Tratatul stabileşte însă limite ale acestor forţe cu mult peste capacităţile pe care le-ar putea atinge vreodată noile armate din ţările baltice. În opinia unor oficiali americani, această propunere intenţionează să demonstreze că Rusia are încă o influenţă, deşi simbolică, asupra aderării acestor trei ţări. Dar ministrul american al apărării, Donald Rumsfeld, a demontat această idee în cursul unei conferinţe de presă la Varşovia. El a afirmat că nu vede nici o legătură între acest tratat şi o posibilă aderare la NATO a statelor baltice.

După ce Rusia şi NATO au convenit pentru înfiinţarea noului Consiliu comun, a fost îndepărtat şi ultimul obstacol din calea unei extinderi majore a NATO. Susţinătorii acestei extinderi au putut sublinia avantajele ei, în condiţiile în care nu au existat argumente puternice împotrivă. Astfel, Robert Bradtke, asistentul secretarului de stat adjunct al SUA, care este totodată un oficial cheie în acest proces, a declarat într-un interviu: "Integrarea acestor ţări în NATO va contribui la consolidarea democraţiei şi va reflecta noua situaţie strategică: Rusia nu mai este o ameninţare".

NATO a promovat extinderea sa în perspectiva aderării celor şapte state est-europene, cu sprijinul proiectului Membership Action Plans (MAP) care stabileşte cerinţele ce trebuie îndeplinite de statele democratice neexperimentate din Europa de Est ce doresc aderarea la cel mai vechi club occidental. Slovacia, de exemplu, trebuie să opereze schimbări de anvergură în armata sa, printre care şi reducerea corpului de ofiţeri, pentru a respecta planul pe care NATO l-a stabilit pentru ea. În acest scop, aşa cum a afirmat Ratislav Kacer, ministru secretar de stat în cadrul Ministerului slovac al Apărării, a fost instituit un nou sistem de verificare a aptitudinilor ofiţerilor cu grad înalt, cerut de NATO. "Impunerea lui i-a costat, de exemplu, pierderea postului pe doi generali slovaci atunci când aceştia nu au reuşit să se califice în urma testelor date", a afirmat R. Kacer.

Potrivit unor oficiali din NATO, va fi nevoie de cel puţin doi ani până când Parlamentele tuturor celor 19 state membre NATO vor ratifica amendamentele la Tratatul Atlanticului de Nord care să permită acordarea statutului de membru cu drepturi depline celor şapte ţări din Europa de Est. Între timp, MAP va continua "în forţă" şi este posibil să se adauge noi condiţii "pentru a menţine active statele candidate", au mai precizat oficialii Alianţei.

În opinia unor oficiali americani, ratificarea de către Senatul SUA a noilor membri NATO nu va pune probleme. La începutul acestui an, fără prea mari impedimente, Congresul a adoptat "Freedom Support Act", care acordă asistenţă financiară statelor candidate pentru a le sprijini să îndeplinească condiţiile NATO.» 

 

7. Puncte de vedere privind "construcţia europeană" 

 

"Jacques Chirac şi Gerhard Schroeder, câştigătorii unor scrutine dificile în Franţa, respectiv Germania, au patru ani pentru a ajunge la un consens în încercarea de a redefini Europa", relatează cotidianul francez "Le Figaro" în ediţia din 25 septembrie a.c.

"Amândoi au sperat că rezultatele alegerilor îi vor scuti de un partener incomod, dar voinţa poporului a fost alta. Misiunea celor doi nu va fi uşoară în condiţiile în care neînţelegerea dintre cele două ţări nu se rezumă doar la lipsa de afinităţi. Franţa şi Germania nu formează un cuplu solid şi deja nu mai sunt suficiente declaraţiile privind importanţa fundamentală a motorului franco-german", apreciază analiştii cotidianului francez.

"Au trecut patru ani fără ca J. Chirac şi G. Schroeder să îşi pună amprenta asupra construcţiei europene, aşa cum au făcut predecesorii lor şi este nevoie de mult optimism pentru a spera la o schimbare bruscă de atitudine.

Cu toate acestea, cei doi lideri au mult puncte comune: capacitatea de a-şi atrage electoratul, flerul politic, pragmatismul. Odată realeşi, atât preşedintele francez, cât şi cancelarul german trebuie să treacă la lucruri serioase, Europa fiind unul dintre ele. Pentru îndeplinirea acestei misiuni cei doi lideri politici ştiu că au nevoie unul de celălalt.

În Franţa, încheierea coabitării cu socialiştii a eliberat energiile, iar urgenţa unui relansări a relaţiilor franco-germane se impune. În cazul Germaniei, se aşteaptă aceeaşi atitudine, imediat după ce poporul îşi va reveni din şocul scrutinului.

Cele două ţări trebuie să ajungă urgent la un compromis în ceea ce priveşte politica agricolă comună. Mult mai dificil va fi un acord asupra instituţiilor şi organizării politice a Europei. În acest caz, cei doi vor miza pe ajutorul lui Joschka Fischer, considerat eroul alegerilor parlamentare din Germania. Un pic prea "federalist", ministrul ecologist este un mare european alături de care merită să lucrezi.

În contextul relaţiilor tensionate dintre Germania şi Statele Unite, Franţa are ocazia de a aduce puţină linişte în relaţiile transatlantice.

Dacă J. Chirac şi G. Schroeder doresc un viitor stabil pentru Europa, ei trebuie să relanseze relaţia franco-germană, să definească împreună o viziune asupra Europei, să ajungă la o poziţie comună fără de care nu pot soluţiona divergenţele de interese. Acesta este provocarea lansată celor doi lideri. Pentru G. Schroeder şi J. Chirac, rănile trebuie să se închidă, acum sau niciodată", au concluzionat analiştii francezi.

